### Beslutninger

Fremsendes til Magistratsafdelingen for Sundhed og Omsorg med henblik på udarbejdelse af en indstilling, jf. byrådets vedtagelse i mødet den 26. februar 2025 om magistratsbehandling af forslaget.

Sagen bedes tilbagesendt byrådet via Magistraten.

###

BESLUTNINGSFORSLAG FRA SF

Indledning

Der er ingen tvivl om, at der er brug for at styrke kernevelfærden i Magistraten for Sundhed og Omsorg. Vi har med budget 2024 taget de første vigtige skridt hen imod en sådan styrkelse af kernevelfærden. Medarbejderne skal have langt mere tid til kerneopgaven, og der skal afsættes flere ressourcer til flere medarbejdere. Ligesom vi ønsker, at medarbejderne får et større fagligt råderum, hvor ikke alt gøres op i minutter. Der skal være en større selvbestemmelse.

De fokuserede indsatser på plejehjemmene viser imidlertid, at der indimellem vil være behov for en ekstra indsats fx på arbejdspladser, der har udfordringer. Det kan være et øget arbejdspres, som skaber en fortravlet hverdag, hvor der ikke er plads til den tilstrækkelige faglighed.

Når der er identificeres udfordringer fx ift at imødekomme beboers behov eller ved højt sygefravær, skal der være mulighed for at styrke indsatsen, uden at den enkelte arbejdsplads får økonomiske problemer og dermed bagefter skal spare på det decentrale budget med risiko for fornyede udfordringer.

Politisk skal der tages ansvar for, at medarbejdere og ledere har mulighed for at løse opgaven. Det ønsker vi i SF, med dette byrådsforslag at skabe mulighed for.

Vi skal turde investere, for en investering kan fx betyde, at vi handler i tide, så vi bliver bedre til at identificere steder, som har brug for ekstra hjælp inden klager, dårligt arbejdsmiljø, stigningen i sygefravær og medarbejderflowet, viser os det.

I SF ønsker vi at forebygge ved en sikring af en større andel af faglært personale, lavere personaleomsætning, lavere sygefravær og et godt samarbejde med pårørende.

Forslag

SF foreslår, at der sker en omprioritering af ressourcerne i MSO, så arbejdspladser, som står i en akut situation for en forstærket indsats, kan få bevilget ressourcer hertil i en kortere periode. Der skal laves en konkret behovsvurdering med inddragelse af den lokale ledelse og de tillidsvalgte. Det kunne fx være personaleoptimering i perioder, hvor en borger kræver ekstraordinær indsats, at styrke fagligheden gennem optimering af vagtplanlægningen og ansættelse af fagpersoner, fx ved at ansætte SoSu-assistenter og/eller opkvalificering fx inden for psykiatri for SoSu-hjælpere eller urinvejsinfektion for alle faggrupper.

Finansieringen af forslaget kan eksempelvis ske via nedskalering af magasinet Vital og opsparingen i MSO, men vi er åbne for andre indtægtsmuligheder.

Boe Andresen, Louise Andresen, Ronja Mathiasen, Marie Madsen og Maiken Bertelsen, SF.